
GOLFUL CU MIGDALI 


Cântecul lui, 

Cântecul Balcicului.... 

Balcic înstelat şi alb de migdal. 

Cu fereşti de cristal, 

Cu flori lucrate în cer 
Şi scări pornite din lună, 
în freamătul frunzelor care sună; 

Şi valurile seninului 
Ce adună 

Florile somnului şi ale chinului. 

Balcic, cu fântâni din basme, 

Din adâncul inimilor noastre; 
Balcic luminat, 

Cu grădini de palat, 

Poate vre-o soţie de ’mpărat, 

De mult şi-a uitat 
Acolo.... la tine, 

Coroana de diamante şi rubine. 

Balcic, cu bărci legate, 

In basmaua lor albă, 

Care-şi poartă pe valuri triste, 
Tiupurile ca nişte baletiste. — 

Şi pe coasta ta de vis, 
Turcoaicele-şi cântă 
Cântecul lor aprins. 

Al mării, Caracâz, 

Purtând în pieptul înflorat 
Sacâz. 

Balcic adormit, 

Cu mărgele de stele. 

Cu surâsu-ţi de floare, 

Doar eu îţi cânt aici. 

Copila ta. 

Cântecul tău pierdut, 

Buat de frunze şi de păsări, 

In sufletul lor mut. 

Căci de când am plecat dela tine, 
Cântecul tău răsună doar în mine. 

COPILĂRIA MEA 


Copilăria mea e-o grădină, 
împletită din lumină, 

Cu păpuşi de hârtie. 

Cu părul galben de lămâie, 

Cu fântâna poveştilor mele, 

Din care ies noaptea : 
împăraţii, reginele, piticii, 

Gândăceii şi aricii. 

Castele de ciocolată, 

Cu cosânzene albe ca de vată, 

Cu rochiile lor aduse de zâne, 

Cu pantofi lucrate de cadâne, 

Plimbându-se în parcuri violete, 
în coruri pe care marea le trimete. 

Şi paji căzuţi din lună, 

Care stau şi visează în grădină. 

La chipul zânei în lumină. 

Şi pe drumurile de basm, 

Sosesc împăraţii să lupte, 

In războaie crunte. 

Să scape o domniţă, 

S’o ia, s’o ducă cu ei, 

In palat de zei. 

— Mamă ! spune-mi o poveste cu Ileana Cosânzeana 
Sau o poveste cu-un trandafir 

Şi coaste de safir.... 

Dar, mai bine spune-mi o poveste cu peşti care vorbesc. 
Ba nu, greşesc, 

Peştii nu vorbesc, 

Dar să fie toţi de aur, 

Şi să se lupte cu zmeii. 

Mamă, peştii se luptă cu zmeii? 

Eu cred că nu. 

Zmeii sunt mari şi mai tari. 

Cu cine se luptă zmeii, mamă? 

Cu florile, cu luna?... 

A adormit şi a început drumul închipuirii. 

Copilărie ! Basm neisprăvit !... 

— Mamă, spune-mi o poveste 
Cu-un trandafir 

Şi coaste de safir. 

ROCHIŢA ROŞIE * 


Copiii au plecat, 

Florile au încetat să mai tremure. 

De strigătele lor nebune; 

Atât de mult cât s’au jucat, 
încât şi florile au obosit 
Şi în petalele lor calde, 

De frică. 

Fluturii s'au cuibărit. 

Intr’un colţ, 

Pe banca cea de piatră, 

O fetiţă se gândeşte. 

Şi privirea-i pierdută, 

Cuprinde largul de jeratec... 

Nu e târziu, 

E în amurg. 

O gura leului s’a plecat căscând 
Ca şi când i-ar fi somn. 

Marea e liniştită. 

Amurgul a roşit-o toată... 

Câţiva pescăruşi sbor deasupra ei 
Şi-o fac să pară ca rochiţa roşie 
Cu buline albe 
A fetiţei gânditoare. 

Care, acolo, 

In fiecare seară, 

Privirea-i se îndreaptă. 

Spre amurgul care s’a lăsat... 

O barcă cu-un pescar 
Venind din larg, 

Copii se întorc dela pescuit. 

Şi ea e mândră, 

Rochiţa ei, e ca şi amurgul 
Ce-acuma l’a pierdut. 

BĂRCUŢA ALBĂ 


Bărcuţa albă, 

Mugur de crin, 

Bărcuţă albă, 

Creangă de migdal, 

Dusă ’n braţele vântului. 

Pe mare... 

Bărcuţă albă, mireasa pescarului; 

Soarele te-a logodit cu el, 

Şi ţi-a dat ca zestre 
Cununa lui de raze, 

Să’mpodobească rochia ta de crin. 

Bărcuţă albă, 

Salbă de mărgărint. 

In golful de argint. 

Pescăruş în noapte, 

Care vesteşte întoarcerea mea. 
In împărăţia sa. 

ODĂIŢA MEA 


Finap bătrân şi gârbovit, 

E mult de când nu te-am văzut, 

Când creanga ta cea verde, 

Umbrea fereastra-mi înflorită; 

Dar într’o toamnă am plecat 
.Şi odăiţa mea 
A rămas cu tine, 

Ca’n nopţile cu lună 
Să v’amintiţi de mine. 

Odăiţa mea, 

Ţi-am lăsat o carte cu poveşti, • 

Plină de măzgălituri, . 

Un pantof mic şi găurit, 

O păpuşe fără cap, 

Un măgăruş fără urechi, 

Şi pe-un perete o fotografie cu-un copil buclat. 

...Se face noapte, 

Finapul ţi-a bătut în geam. 

Tu nu auzi când el te cheamă?... 
îngândurată tu priveşti. 

Copilul cel buclat şi cartea cu poveşti. 

EA CĂSUŢA CU PETUNII 


La căsuţa cu petunii, 

In grădina de argint, 
înflorită într’o rază 
De lumină pe pământ. 

Ea căsuţa cu petunii. 

Unde florile iubesc, 

Cântându-şi amarul, 

Viselor ce se’mpletesc. 

La căsuţa cu petunii, 

Unde iedera bătrână. 

Urcată pe cosiţa blondă a l uni i, 
Povesteşte florilor mele. 

Basme împrumutate dela stele. 

La căsuţa cu petunii, 

Pe terasa de petale. 

Doar o glastră cu garoafe 
Stă şi-ascultă fermecată. 

Cum o păsărică cântă 
Un cântec de leagăn. 

Puişorilor în şoaptă. 

La căsuţa cu petunii, 

Unde-aş vrea să fiu şi eu 
Şi s’ascult îmbrăţişată de petunii. 
Cum din bolta-albastră a serii 
Se desprind poveşti de dor visat, 
Sufletului ce atâta. 

Clipa asta a aşteptat. 

NOAPTEA IRIŞIEOR 

Un vis argintat, 

Şipot fermecat, 

In rama lui de basm. 

Păşea o regină 

Pe-o alee cu bănci dăltuite 

In piatră, 

însoţită de doamne smerite. 

Şi părul ei de lună, 

Din raze culese de valuri, 

Sclipea 

Şi în lumină, trupul se pierdea, 
Printre atâtea stele ca ea. 

Pe o bancă s'a aşezat, 

In mijlocul florilor, 

Şi pe cununa lor a lăcrămat, 
Lacrima podoaba nopţii 
Şi-a irişilor din faţa porţii. — 

Şi Stella Maris binecuvânta, 

Pe doamna cu trupul de vis. 

Noapte legănată de irişi, 

Noaptea reginii înlăcrămată 
Şi de lună pictată, 

A reginii cu inima muiată în dor, 
Venită din ţara umbrelor. 

NOAPTEA TRANDAFIRILOR 

Valurile oftează 
Şi din largurile cenuşii, 

Noaptea se lasă, 

Aducând cu ea, 

Cântecul uitat de lună. 

Când luna apare 
Trandafirii suspină 
Şi-şi plecă frunţile 
Ca unei prinţese 
Apărută din întuneric, 

Pe cărări de stele. 


19 


www.dacoromanica.ro 


— Ascultă mare ! 

E noaptea trandafirilor, 

In parcul castelului adormit. 

E noaptea iubirilor 
Pe malul alb al fericirilor. 

Ascultă melodia 

Acestor nopţi adâncite în vis, 

Ascultă freamătul florilor aţipite, 

Ee mângâie lumina 
Reginei apărută, 

In rama înstelată a cerului. 

Trandafirii o sărută privind-o doar 
Şi de chemările misterioase ale nopţii, 
Apar ca fermecaţi, 

Pe-albastrul aprins de lună, 

Pescăruşii dornici de lumină; 

Şi parcă ameţiţi de frumuseţe, 

Pier adormind, 

Pe marginea unei bărci uitate. 

E noaptea trandafirilor 
Treziţi de focul nopţii, 

E noaptea împăraţilor, 

Când marea se potoleşte 
Şi toţi în tăcere ascultă 
Un glas care le cântă : 

— Sculaţi-vă, e noaptea trandafirilor ! 
E noaptea lor, 

Când păsările-şi cântă de dor — 
Sculaţi-vă, e noaptea trandafirilor. 

PLECĂ ML. 


Unde plecăm când ramurile se scutură ? 

Unde plecăm când frunzele cad? 

Doar tu poţi să ne spui, 

Tu, toamnă, ce n'ai milă de nimic, 

Şi îie arăţi doar, 

Cum se scutură copacii în Balcic. 

Călcăm pe frunze galbene, 

Călcăm pe speranţele noastre moarte. 

Crezi că suntem şi noi nişte rândunele care pleacă ? 
Doar că noi plecăm în ţări reci 
Şi ’n urma noastră, 

Rămâi tu să ne priveşti. 

O rândunică şi-a sărutat cuibul şi-a zburat 
Şi frunzele au acoperit căminul gol şi mic. 

Şi ’n depărtare ni se pare că vedem 
Cum se scutură copacii în Balcic. 

La o casă albă, 

Cu geamuri cari plâng, 

Nu vine decât vântul. 

Aducând mireasma frunzelor îngălbenite. 
Sgomotul valurilor ce se sbat 
Cutremură plopul desbrăcat. 

Copacii adorm ameţiţi de pustiu 
Şi frunzele duse de vânt, 

In vuetul acela auzi cum îşi zic : 

Nu e ca altădată, 

Când se scuturau copacii în Balcic. 

ŞTERGE-ŢI RACRIMIRE, MAMĂ ! 


Şterge-ţi lacrimile, mamă, 

Şi haide amândouă, 

Să 'nchidem ochii. 

Şi să visăm o clipă... 

— Uite marea ce frumoasă s’a făcut ! 

Uite şi casa noastră, mamă. 

Ce tristă e ! 

Uite şi florile tale 
Şi banca tot aicea e, 

Smochinii au crescut, 

Caisul nici nu l-am recunoscut. 

Se înserează, mamă, 

Uite şi-o barcă a apărut 
Şi farul s’a aprins 
Şi pescăruşii au venit... 

Ascultă ! 

Nu ţi se pare că auzi vechiul cântec Caracâz 

Priveşte, 

A răsărit luna, 

Strânge-mă de mână, mamă, 

Să nu-mi dai drumul, 

Să visăm înainte... 

Nu plânge ! 

Suntem în casa noastră 
Pentru totdeauna. 

Nu-ţi deschide ochii... 

Casa s'a luminat, 

Perdelele s'au ridicat... 

Strânge-mă, mamă ! 

Nu vreau să mă trezesc, 

Să stăm aşa o viaţă 'ntreagă. 

Cântă ! 

Cântă visului nostru 

Şi 

Şterge-j:i lacrimile, mamă ! 

S’A STINS FARUL 


S'a stins farul, 

Al nopţilor prieten, 

Farul stâncei pierdute ; 
Pierdut şi el, 

In ceaţa care se urcă 
Până la cer. 

S'a stins farul, 

Clopotul deşertului. 

Adâncit în bezna nopţii, 
Cântându-şi melodia morţii. 

S'a stins farul, 

Farul valurilor 
Ce isbesc 
Stânca roasă, 

Pe care marea îşi varsă 
Durerile şi speranţele furate, 
Din fundul sufletelor moarte. 

SEARA 


Se face seară. 

Funigeii încet coboară, 
Dantelând ramurile; 

Iar eu singură, 

Mi-am lipit fruntea de geam... 
Ce am? 

Se face seară, 

Ghemuită privesc, 

Venirea ei... 

Fereastra se întunecă, 

Doar fruntea mea rămâne, 

Da geam, 

Ca o lumină, 

De seară. 

ACOLO 


Acolo... 

Liliacul alb a înflorit de mult 
Şi eu nu l’am văzut. 

Dorule, nu mă îndrepta pe calea disperării,— ' 
Crezi că n’am să mai văd liliacul alb? 

Cât de curând, 

Dorul meu dalb. 

Şi pe ţărmul însorit, 

Copacii au înflorit. 

Dece nu-i mai văd? 

Dece ? 

Nici crinii nu m’au uitat, 

De când i-ain lăsat. 

Şi-acuma singuri, 

La marginea scării, 

Se alintă ei uşor, 

Când o pasăre le face semn cu aripa din zbor. 

Şi de n’am să-i mai văd 
Pe cine am să plâng? 

Soarta grea ? 

Nu ! 

Voiu plânge marea şi grădina mea. 

PLOUĂ 


A început să plouă, 

Stropii la fereastra-mi se zbat, 

Nici nu le văd cum cad. 
îmi place să privesc 
Cum plânge cerul; 

Picăturile la fereastră s’au oprit 
Ca şi o rouă. 

Eu le privesc... 

A început să plouă. 

Cartea-mi fără să vreau s’a închis, 
Iar eu mă uit la un tablou. 

Zgotnotul apei ce curge la streşini, 
Mă face să mă gândesc... 

La ce? 

La nimic... 

întunericul a pătruns în odaie, 

Stau ! 

îmi arunc privirea spre rochia nouă.. 
Şi-afară plouă. 

Aş vrea să ies, să fug prin ploaie, 
Dar unde? 

Sunt singură, 

Mă plictisesc? 

Nu ! 

Mă uit afară... 

Ce vă pasă vouă ! 

Sunt singură şi-afară plouă. 

In casă e întuneric, 

Mi-e frică. 

Nu pot să mă scol. 

Cerul încă plânge... 

Am adormit din nouă, — 

Eu dorm. 

Şi-afară plouă. 

MAREA 


Pe un ţărm eu m’am născut. 

Marea mi-a trimis sărut 
Şi ’n braţele albastre, 

M’a legănat. 

Sub zări de opal, 

învelită ’n pânza fină a unui val. 

începe dimineaţa. 

In mine se strecoară viaţa, 

Viaţa mea care am lăsat-o mărilor, 
Şi zărilor; 

Iar eu povestesc tuturora, 

De-o copilă crescută, 

Pe mare 

Şi sub razele de soare. 

Vre-o pasăre de rătăceşte pe aici, 

Aş vrea s’o întreb : 

Ce face marea fără mine? 

Aruncă scoici pe ţărm? 

Dar cine să le mai culeagă? 

Căci ea a rămas singură, 

Părându-i-se că vede iar, 

Copila dela casa albă. 

Şi-atunci ar vrea să spargă malurile, 
Să ajungă sus. 

Dar zadarnic, 

Copila de mult s’a dus. 

In visele agitate, 

Când marea poveştile mi le trimete, 
Mă trezesc printre suspine... 

Lăsaţi marea să m’aline ! 

VISUL, CU MAREA 

Uasă-ţi gândurile în pace. 

Căci e zadarnic chinul tău, 

Eşti prea departe de visul care-ţi place. 
Departe de ţărmul meu. 

— Te’nşeli mare turbură, 

Am venit din nouă... 

E prea întuneric să mă vezi 
Pe o bancă 
In noaptea grea 
Ce se lasă. 

In pustietatea ta. 


Golful cu Migdali — 

— Nu mai visa, copile. 

Acum e altă împărăţie 
Şi alte cântece răsună 
Prin parcuri şi în vile. 

Tu nu mai ai ce căuta, 

Pe drumurile coastei mele. 

Tu eşti mai fericită, 

Poate ! 

Acolo, în îndepărtarea ta. 

— Mare ! bătrâna mea bunică, 

Tu nu m’ai cunoscut niciodată ? 

Nu-ţi aduci aminte. 

Când te priveam şi-ţi şopteam cuvinte.. 
Cum barca albă se pierdea, 

Pe apele-ţi albastre 
Şi s’auzea 

Murmurul poveştilor, 

Pe care valurile le aduceau, 

Din împărăţia peştilor. 

Dar totul se îndepărtează, 

Se pierde 

Şi vag mi se pare că aud, 

Cum marea îmi spune în şoaptă, 

Că mă aşteaptă. 


www.dacoromanica.ro 



GÂNDUL 


Gândule, ai început iar să revii 
In mintea-mi istovită de-amintiri ; 

Şi mă vrăjeşti în braţele-ţi ce mă cuprind. 

Şi parcă în întuneric, 

Orice amintire încearcă să se ascundă, 

Şi chiar când tu o chemi, 

Ea fuge, să n’audă. 

Nu te opri pe cărări de flori şi vise, 

Tu aleargă mai departe... 

Priveşte marea, gândule, priveşte-o ! 

Ea te înşeală mult în albastru-i pierdut. 

Plângi, gândule, odată 
Credinţa mării îndepărtată. 

Şi tu ai să te întorci iar, 

Căci amintirea ta e dar. 

Grădina cu petunii, 

In care atâtea nopţi împreună 
Printre flori noi am visat, 

Acuma e pierdută; 

Şi totuşi e a ta, gândule, 

Şi ’n unda ta e răsărită. 

Să plângem, gândule. 

Azi amintirea prea puţin ne-a dat, 
Atât de repede s’a spulberat. 

Să plângem, gândule ! 

Să plângem, pribeagule ! 


/ 


www.dacoromanica.ro 



TE-AM VISAT 


Te-am visat, 

Că cerurile tale s’au înseninat, 

Că în grădinile brodate în corai, 

Parfumurile nopţii cădeau 
Din batistele stelelor. 

Care, împletindu-şi pletele. 

Se legănau. 

Te-am visat. 

Că marea ta s’a luminat, 

Farurile nopţii au presărat aur pe ea 
Şi, împreunându-se cu cerul, 

Ea dansa; 

Iar tu erai vesel şi frumos, 
îmbrăcat în haina-ţi de 'mpăraf, 

Te-am visat. 

Te-am visat. 

Că eşti acelaş 

Colier al lacrimilor mele. 

Când te priveşti în oglinda-ţi fermecată 
Marea!... 

Dar te-am pierdut noi 
Şi te-au găsit alţii. 

Să fie oare adevărat?... 

Te-am visat. ! 

TOAMNA! 


Aşterne-ţi toamnă tainele, 

Pe covoru-ţi galben de lună, 

Ca să le căutăm noi toţi, 

Cu inimile care adună. 

Aşterne-ţi toamnă melodiile, 

Melodiile plecării, 

Care se pierd, 

In largurile zării 
Şi'n răsvrătirea mării. 

Aşterne-ţi toamnă o speranţă, 

In inima-mi plină de dor, 

Căci ultima s’a dus, 

Fe-aripa unui cocor. 

39 


www.dacoromanica.ro 






AMURG 


Amurg, câmp nesfârşit de maci, 
O corectură făcută cu roşu, 

Un bec aprins 
Pe care nimeni nu Y a stins, 
Doar adierea vântului 
Şi priviri de copile 
Ua sfârşitul unei zile. 

Un nod de fundă legând zările, 
In bătaia ochilor, 

Podoaba cerului şi a mării, 
Patul pescăruşilor, 

A stelelor căzute 
Şi-amintirilor pierdute. 


www.dacoromanica.ro 



CAD FRUNZELE 


Cad franzele în grădină, 

Cad franzele în noi, 

Cine suspină? 

Inima ! 

Cad franzele 
Şi pleoapele-mi pică, 

Ridică-ţi cer, pânzele. 

Ridică ! 

Cad frunzele, 

Cad lacrime 

Şi «îndurerate crengile se pleacă. 
Dacă 

Ar cădea şi chipuri pe pământ? 

Cad frunzele în grădină, 

Cad frunzele în noi. 

Şi zarea-ţi este plină. 

De lacrimi ! 

Ninge-atât de liniştit, 
încât ţi se pare parcă, 

Că fulgilor li e frică 
Atunci când cad, 

Să nu se spargă. 

Ninge pentru feţele senine. 

Ninge pentru copii fără griji. 

Ninge pentru strada pustie ; 

Dar pentru noi, fiecare fulg, 

E ca şi-o amintire, 

O amintire ninsă, 

Pe un drum lung. 

Şi-acolo la tine 
Fulgii cad 
Sub cerul alb, 

Ca şi sufletul mării. 

O vrabie caută ceva 
Pe banca de sub dudul albit, 

Şi fără să vrea mâzgăleşte 
O scrisoare... 

Cui scrie? 

Aş vrea ca fulgii să mi-o aducă 
Ninge ! 

Păsaţi să ningă, 

Să ningă cât de mult, 

Să-şi verse şi cerul odată 
Nedreptatea ce-1 apasă greu, 
Greu, 

Ca şi sufletul meu. 

NOAPTE SFÂNTĂ 


Noapte sfântă ce spre noi te-ai coborât, 

Lasă'n sufletele noastre triste 
Un strop din bucuria ta. 

Să simţim măcar o clipă, 

Fericirea ce-am pierdut-o 
De a te trăi, tu, noapte sfântă. 

Pomul speranţei s’aprinde 
Şi braţele lui verzi 
Se îndreaptă spre cer 

Ca pentru rugăciune. 

Către maica stelelor cea bună 
Şi pentru copilul născut 
Dintr’o lumină, 

Parcă din lună. 

De mult, când tu veneai ca şi acum, 
Când pomul tot era aprins, 

Beteala sclipea ca fericirea 'n inimi. 
O lumânare 'n fund cam aplecată, 
Plângea parcă din ceara-i roz 
Pe scoarţa scuturată. 

Şi copii la fereşti se auzeau 
Veniţi ca să vestească ei înşişi 
Să ne rugăm, 

Căci poate era ultima noapte sfântă 
In casa noastră depe ţărm. 


Şi aicea pomul Tam aprins, 

Văd luminile Balcicului, 

Beteala lunii despletită pe mare, 
Fereşti înflorite depe coastă, 
Parcuri pudrate de stele, 

Copile care cântă... 

...Poate sunt şi eu printre ele, 

In noaptea sfântă. 

RUGA 


Cine m’a strigat? 

Parcă un glas pierdut din adâncimi: 

Inalţă-ţi ochii sus şi caută-mă ! 

Genunchii mi-au căzut 
Şi-am început să caut, 

Liniştea desprinsă din beteala gândului. 

Albastrul Tău e aşa de sfânt, 

Cum e dorul pe pământ. 

Stelele sunt aşa de aprinse, 

Cum au fost cântecele, acuma stinse. 

Şi mă rog Ţie, 

Doar Tu ai rămas pentru mine, — 

Dă-mi, Tu, cer. Tu cale sfântă de stele. 
Alinarea dorurilor mele. 

Şi prin steaua călătoare, 

Fa-mă să. găsesc, 

Drumul visat. 

Deschis în răsărti de soare. 

Şi-ascultă glasul dorinţei mele, 

Care Tie se închină. 

...Mă doare fruntea ca să te privesc atât, 
Căci lumina-ţi orbitoare mă răpeşte 
Şi în lanuri de credinţă mă vrăjeşte. 
Spune-mi, încăodată, Doamne, 

De mai e şi pentru mine, 

Ascunsă în vre-o stea, 

Speranţa mea. 

LICURICI IN NOAPTE 

i 


Licurici, cioburi de lumină, 
Diamante pierdute 
Din rochia lunei, 

Care la început de noapte. 
Luminaţi drumul unui isvor. 
Pornit să-şi caute norocul. 

Golful cu Mifldali 4 

Licurici, 

Faruri pentru tot ce este mic şi-ascuns. 
Poate sunteţi rămăşiţele 
Coifurilor de aur 
Ale împăraţilor din basme, 

Sau poate sunteţi 
Lacrimile Ilenei Cosănzene, 
împietrite de vreme. 

Piticii florilor, 

Care îmi luminaţi şi mie, 

Drumul meu, pornit în lume. 

Trimete-ţi surâsul inimii mele, 

Ea nu te va lăsa 
Să pleci. 

Apropie-ţi durerea, de sbuciumul meu, 

El te va alina mereu 
Şi tu vei sta. 

Adânceşte-ţi ochii în zarea ochilor mei, 
Ei te vor privi ca nişte zei 
Şi tu te vei pleca. 

Oglindeşte-ţi sufletul în adâncul gândului, 
îi vei auzi cuvântul 
Şi te vei închina. 

Cui râzi aruncând flori de zâmbete? 
Cerului !.. 

Şi pe drumurile lui închipuite, 
Plimbă-te ! 

Cui plângi adunând amintirile lacrimilor? 
Pământului ! 

Suind coasta patimilor. 


In gândul cui adormi. 
Mângâiat de spicul somnului. 
In braţele albe ale dorului ? 

Vino ! 

Mă chiamă... 

Şi păsările abia au plecat. 

Cine? 

Poate un stol îndepărtat. 

Vino ! 

Foşnesc frunzele 
Când se desprind. 

Vino ! 

Şueră vântul supărat 
Pe ţărmul întunecat. 

Vino ! 

Cine mă trezeşte aşa? 

... A fost doar 
Amintirea ! 

Cartea este rugăciunea gândului, 

Fără ea, 

Ar mai fi el credincios 
Cuiva ? 

Se închină ei ca unei sfinte, 

Şi paginile pline de dureri şi bucurii, 
începe să le alinte, 

Fără de cuvinte. 


Când deseori ea este crudă 
Şi plângi degeaba poate, 

Să nu-o închizi... 

Plânge-ţi, amândouă, 

Udând coperta nouă, 

Tu şi rugăciunea gândului. 

Noapte ! 

Noapte fără stele, 

Fără lună, 

Doar cu chinuri grele. 

In ce inimi să le pună? 

Noapte ! 

Copacii îşi vorbesc în şoapte. 

Fi e frică? 

De cine? 

De noapte ! 

Noapte ! 

Ce se aude pe aproape? 

Dorurile întunecate 
Care plâng, 

In noapte ! 

Plâng ! 

De când 
Plâng ? 

Nu e greu să plângi, 

Mai greu e să alungi 
Durerea ! 

Am eu vreo durere? 

Dece plânsu-mi nu piere? 
Suflet ! inimă ! gând ! 

Vă vorbesc 

Şi ochi-mi lacrimi strâng. 
Plâng ! 

Dece eşti aşa de sus 
Şi nu te simţim decât 
Rugându-ne ? 

Cerem, 

Mereu, îţi cerem. 

Şi Tu ne dai. 

Nu dorim decât plăcerile bucuriei, 

Dar nu vrem 

Tu să ne vezi sufletul... 

Noi nu suntem mulţumiţi niciodată, 
Dar, mai bine ar fi 
Dacă ne-am închina. 

Ca să ne ierţi. 

Pe noi, nesătulii de bine, 

Care, cândva, ne vom ascunde de ruşine ! 

Privirea-mi cade în vitrina sufletului. 

Ce admir ? 

Speranţa ? amintirea ? dorul ? durerea ? 
E bogată vitrina sufletului. 

Mai bogată decât lumea întreagă. 

Nu poţi să iei din ea nimic, 

Toate trebue să le ai. 

De vei lua durerea, 

Nu vei putea trăi fără speranţă; 

De vei lua dorul, amintirea nu se pierde. 
Priveşte 

Vitrina sufletului tău, 

Atunci vei înţelege. 

Cât eşti de fericit 
Şi de bogat! 

Mergem ! 

Şi drumul este tot mai greu... 

Şi ne întrebăm mereu. 

Mai este mult? 

Mergem ! 

Şi anii se pierd umbriţi de uitare, 
Şi spre ce zare, 

Ne îndreptăm noi oare? 

Mergem ! 

Şi dintr'odată înaintea noastră. 

Se lasă, 

Pe pragul prăbuşit al vieţii, 
Amurgul ! 

